โบรกฯแนะสอย MTC เป้า 78 บ.มองกำไรปี 63 โต 20% ขานรับสินเชื่อโต
โบรกฯแนะสอย MTC เป้า 78 บ.มองกำไรปี 63 โตแตะ 20% ขานรับสินเชื่อโต
โบรกฯแนะสอย MTC เป้า 78 บ.มองกำไรปี 63 โตแตะ 20% ขานรับสินเชื่อโต
6 ก.พ. 2563

“ข่าวหุ้นธุรกิจออนไลน์” ได้ทำการสำรวจและรวบรวมข้อมูลเกี่ยวกับบริษัทที่มีแนวโน้มผลการดำเนินงานเติบโตดี อย่าง บริษัท เมืองไทย แคปปิตอล จำกัด (มหาชน) หรือ MTC โดยนักวิเคราะห์ บล.ดีบีเอส วิคเคอร์ส ระบุว่า คาดการณ์กำไรไตรมาส 4/62 และปี 62 ทำจุดสูงสุด โดยคาดการณ์กำไรสุทธิไตรมาส 4/62 เท่ากับ 1.1 พันล้านบาท เติบโต 11% จากปีก่อน และเติบโต 3% จากไตรมาสก่อน
โดยเป็นการเติบโตมาจากการขยายสาขา (เพิ่ม 146 สาขาในไตรมาส 4/62 ทำให้มีสาขาทั้งสิ้น 4,107 แห่งในสิ้นปี 62) ส่วนทั้งปี 62 คาดว่าจะมีกำไรสุทธิ 4.2 พันล้านบาท เติบโต 14% จากช่วงเดียวกันของปีก่อน
ด้านสินเชื่อคาดแตะ 6 หมื่นล้านบาทในสิ้นปี 62 ซึ่งเติบโต 26% จากปีก่อน (เฉพาะไตรมาส 4/62 โต 5% จากไตรมาสก่อน) แต่สินเชื่อโตชะลอตัวลงในเดือนต.ค.-พ.ย.62 แล้วดีขึ้นในธ.ค.62 โครงสร้างสินเชื่อประกอบด้วย สินเชื่อจำนำรถจักรยานยนต์ 34%, จำนำรถยนต์ 32%, จำนำโฉนดที่ดิน 10% และสินเชื่อส่วนบุคคล &amp; นาโนไฟแนนซ์อีก 20%
ด้านสินเชื่อเช่าซื้อรถจักรยานยนต์ไปได้ดี ทั้งนี้บริษัทเริ่มทำสินเชื่อประเภทนี้ตั้งแต่ไตรมาส 2/62 โดยปล่อยสินเชื่อได้ประมาณ 100 สัญญาต่อไตรมาสในช่วงไตรมาส 2-3 แล้วเร่งตัวขึ้นในไตรมาส 4/62 จนปัจจุบันมีกว่า 2 พันสัญญาแล้ว ซึ่งมูลค่าสัญญาเช่าซื้ออยู่ที่ 4.5-5.0 หมื่นบาท/สัญญา สูงกว่าสัญญาจำนำที่ประมาณ 1.5 หมื่นบาท/สัญญา ด้าน Yield ของสัญญาเช่าซื้อรถจักรยานยนต์อยู่ที่ 28% ต่อปี ทำให้คาดว่าสินเชื่อเช่าซื้อจะเป็นหนึ่งใน Key growth ของบริษัท
สำหรับคุณภาพสินทรัพย์ยังแข็งแกร่ง ณ สิ้นปี 62 มี NPL ratio 1.0% และ Coverage ratio 270% ซึ่งเมื่อใช้ TFRS9 แล้วยังมีสำรองส่วนเกิน
พร้อมกันนี้ กำหนดคำแนะนำ “ซื้อ” ให้ราคาพื้นฐาน 78 บาท เทียบเท่ากับ P/BV ปีนี้ที่ 8.0 เท่า และ P/E ที่ 33 เท่า ทั้งนี้คาดการณ์กำไรสุทธิปี 63 เติบโต 20%